Δυνάμεις του Ουατάρα και των ΗΕ επιτίθενται κατά θέσεων του Λοράν Γκμπαγκμπό στην Ακτή του Ελεφαντοστού
με στόχο να αποτραπούν επιθέσεις κατά αμάχων και δυνάμεις του ΟΗΕ
Εντείνεται η μάχη για τον έλεγχο της Ακτής του Ελεφαντοστού, με τις δυνάμεις των ΗΕ να ανταλλάσουν πυρά με τις δυνάμεις του πρώην Προέδρου Λοράν Γκμπαγκμπό, ενώ οι αντάρτες του Αλασάν Ουατάρα ανακατέλαβαν τα τελευταία οχυρά των υποστηρικτών του κ. Γκμπαγκμπό. Εκπρόσωπος της αποστολής των ΗΕ στην Ακτή του Ελεφαντοστού ανέφερε ότι ελικόπτερα άνοιξαν πυρ σε δύο στρατόπεδα των δυνάμεων του Λοράν Γκμπαγκμπό, στο προεδρικό παλάτι και στην κατοικία του πρώην Προέδρου. Όλοι οι παραπάνω στόχοι βρίσκονται στο Αμπιτζάν, που είναι η μεγαλύτερη πόλη της χώρας. Η Γαλλία ανακοίνωσε ότι οι στρατιώτες της στην Ακτή του Ελεφαντοστού παρέχουν υποστήριξη στις επιχειρήσεις μετά από αίτημα των ΗΕ. Σε ανακοίνωση του ο Γενικός Γραμματέας του ΟΗΕ, Μπαν Κι-Μουν, ανέφερε ότι οι επιθέσεις είχαν στόχο να αποτρέψουν την χρήση ρουκετών και βαρύ οπλισμού κατά πολιτών αλλά και μελών της ειρηνευτικής δύναμης των ΗΕ. Τα ΗΕ έχουν κατηγορήσει τις δυνάμεις του Λοράν Γκμπαγκμπό για τις δολοφονίες πολιτών και τον τραυματισμό μελών της ειρηνευτικής αποστολής. Το γαλλικό πρακτορείο ειδήσεων φέρει σύμβουλο του κ. Γκμπαγκμπό στο Παρίσι να δηλώνει ότι οι επιθέσεις ήταν «παράνομες» και είχαν σκοπό την δολοφονία του πρώην Προέδρου. Δεν υπάρχει μέχρι στιγμής ενημέρωση για το που βρίσκεται ο κ. Γκμπαγκμπό ή εάν έχει τραυματιστεί. Εντωμεταξύ, δυνάμεις υποστηρικτών του διεθνώς αναγνωρισμένου Προέδρου Αλασάν Ουατάρα εισέβαλλαν στο Αμπιτζάν την Δευτέρα. Ο Πρωθυπουργός του κ. Ουατάρα, Γουίλιαμ Σόρο, δεσμεύτηκε για μια «επίθεση αστραπή». Ο πρώην Πρόεδρος Λορέν Γκμπαγκμπό που διοικούσε την Ακτή του Ελεφαντοστού από το 2000, αρνείται να παραδώσει την εξουσία στον Αλασάν Ουατάρα που κέρδισε τις προεδρικές εκλογές του περασμένου Νοεμβρίου.